Document ID: 32006R1443

KOMISIJOS REGLAMENTAS (EB) Nr. 1443/2006
2006 m. rugsėjo 29 d.
dėl nuolatinių leidimų naudoti tam tikrus pašarų priedus ir leidimo dešimt metų naudoti kokcidiostatą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų (1), ypač į jos 3, 9 straipsnius ir 9d straipsnio 1 dalį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (2), ypač į jo 25 straipsnį,
kadangi:
(1)
Reglamente (EB) Nr. 1831/2003 nustatyta, kad norint naudoti priedus gyvūnų mityboje reikalingas leidimas.
(2)
Reglamento (EB) Nr. 1831/2003 25 straipsnyje yra nustatytos pereinamojo laikotarpio priemonės, taikomos prašymams išduoti leidimą pašarų priedams, pateiktiems pagal Direktyvos 70/524/EEB nuostatas iki Reglamento (EB) Nr. 1831/2003 taikymo pradžios.
(3)
Prašymai išduoti leidimus šio reglamento prieduose išvardytiems pašarų priedams buvo paduoti iki Reglamento (EB) Nr. 1831/2003 taikymo pradžios.
(4)
Direktyvos 70/524/EEB 4 straipsnio 4 dalyje nustatytos pirminės pastabos dėl šių prašymų buvo perduotos Komisijai iki Reglamento (EB) Nr. 1831/2003 taikymo pradžios. Todėl tie prašymai ir toliau turi būti nagrinėjami taip, kaip nurodyta Direktyvos 70/524/EEB 4 straipsnyje.
(5)
Buvo pateikti duomenys, pagrindžiantys prašymą neribotam laikui išduoti leidimą fermento preparatui 3-fitazei, gautai iš Hansenula polymorpha (DSM 15087), skirtai mėsiniams viščiukams, mėsiniams kalakutams, dedeklėms vištoms, paršeliams, penimoms kiaulėms ir paršavedėms. 2006 m. kovo 7 d. Europos maisto saugos tarnyba (toliau - tarnyba) pateikė nuomonę apie šio preparato naudojimą, kurioje daroma išvada, kad jis nekelia pavojaus vartotojui, naudotojui, gyvūnų kategorijai, kuriai jis skirtas, ar aplinkai. Vertinimo rezultatai rodo, kad laikomasi Direktyvos 70/524/EEB 3a straipsnyje nustatytų sąlygų šiam leidimui gauti. Todėl šį reglamento I priede nurodytą fermento preparatą turėtų būti leidžiama naudoti neribotą laiką.
(6)
Pirmą kartą fermento preparatą endo-1,4-beta-ksilanazę, gautą iš Trichoderma longibrachiatum (ATCC 2105), buvo leista laikinai naudoti paršelių mityboje Komisijos reglamentu (EB) Nr. 1411/1999 (3). Buvo pateikti nauji duomenys, pagrindžiantys prašymą išduoti leidimą minėtą fermento preparatą naudoti neribotą laiką. Vertinimo rezultatai rodo, kad laikomasi Direktyvos 70/524/EEB 3a straipsnyje nustatytų sąlygų šiam leidimui gauti. Todėl šį reglamento I priede nurodytą fermento preparatą turėtų būti leidžiama naudoti neribotą laiką.
(7)
Laikinas leidimas mėsiniams viščiukams skirtam kokcidiostato preparatui natrio semduramicinui (AVIAX 5 %) pirmą kartą buvo suteiktas Komisijos reglamentu (EB) Nr. 1041/2002 (4). Buvo pateikti nauji duomenys, pagrindžiantys prašymą išduoti leidimą naudoti šį kokcidiostatą dešimt metų. Vertinimo rezultatai rodo, kad laikomasi Direktyvos 70/524/EEB 3a straipsnyje nustatytų sąlygų šiam leidimui gauti. Todėl šį reglamento II priede nurodytą fermento preparatą turėtų būti leidžiama naudoti dešimt metų.
(8)
Buvo pateikti duomenys, pagrindžiantys prašymą išduoti leidimą neribotą laiką mėsinių viščiukų, dedeklių vištų ir kalakutų mityboje naudoti „Vitaminų, provitaminų ir panašaus poveikio tiksliai apibrėžtos cheminės sandaros medžiagų“ grupei priskiriamą 25-hidroksicholekalciferolį. 2005 m. gegužės 26 d. Tarnyba pateikė nuomonę apie šio preparato naudojimą, kurioje daroma išvada, kad jis nekelia pavojaus vartotojui, naudotojui, gyvūnų kategorijai, kuriai jis skirtas, ar aplinkai. Vertinimo rezultatai rodo, kad laikomasi Direktyvos 70/524/EEB 3a straipsnyje nustatytų sąlygų šiam leidimui gauti. Todėl šį reglamento III priede nurodytą fermento preparatą turėtų būti leidžiama naudoti neribotą laiką.
(9)
Šių prašymų vertinimo rezultatai rodo, kad norint apsaugoti darbuotojus nuo prieduose nustatytų pašarų priedų poveikio, reikėtų taikyti tam tikrą tvarką. Minėta apsauga turėtų būti užtikrinta taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo (5).
(10)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
I priede išvardytus fermentų grupei priklausančius preparatus leidžiama neribotą laiką naudoti kaip priedus gyvūnų mityboje tame priede nustatytomis sąlygomis.
2 straipsnis
II priede nurodytą preparatą, priklausantį kokcidiostatų ir kitų vaistinių medžiagų grupei, leidžiama dešimt metų naudoti kaip priedą gyvūnų mityboje tame priede nustatytomis sąlygomis.
3 straipsnis
III priede nurodytą „Vitaminų, provitaminų ir panašaus poveikio tiksliai apibrėžtos cheminės sandaros medžiagų“ grupei priskiriamą preparatą leidžiama neribotą laiką naudoti kaip priedą gyvūnų mityboje tame priede nustatytomis sąlygomis.
4 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugsėjo 29 d.

Labels: 17
16
0
3
6